ï»¿Binti wa Mflame Kayanja  

Hapo zamani za kale, palikuwa na  Mfalme kwa jina Kayanja. Yeye,  mkewe malkia na Apenyo binti yao,  waliishi katika kasri kubwa.  Apenyo alikuwa msichana mrembo.  Kila mwanamume alitaka kumwoa,  lakini mfalme Kayanja alitaka mahari  ya juu sana.  
Karibu na kasri la mfalme Kayanja,  aliishi Chifu Aludah Mkuu. Aliitwa  'Mkuu' kwa sababu kila aliyeishi pale  kijijini, alimtii.  Chifu Aludah alikuwa amempoteza  mkewe kutokana na ugonjwa wa  malaria. Alitaka kuoa mke mwingine.  
Chifu Aludah alikuwa mzee mfupi  mwenye upara. Aliamua kupeleka  mahari kwa Mfalme Kayanja ili amwoe  bintiye.  Walipokuwa wakijadili mahari,  Kakembo, kijakazi wa Mfalme,  aliyasikia mazungumzo yao.  Kakembo alikuwa na uhusiano wa  karibu sana na Apenyo.  
Chifu Aludah alikubali kumpa Mfalme  Kayanja nusu ya mali yake. Pia, alileta  sindano ambayo ilikuwa sehemu ya  mahari aliyoleta.  Matayarisho ya harusi yalifanywa  kisirisiri baina ya Mfalme Kayanja na  Chifu Aludah. Mfalme Kayanja alijua  kwamba bintiye hangefurahia uamuzi  huo.  
Juma moja kabla ya siku ya harusi hiyo  ya kifalme, Kakembo alimjulisha  Apenyo.  "Mpendwa binti-mfalme, babako  amepanga kukuoza kwa Chifu Aludah.  Harusi itafanyika katika muda wa  juma moja."  
Apenyo alishtuka asijue la kufanya.  Aliwaza, "Kamwe sitaolewa na yule  mzee mwenye upara. Kamwe! Lazima  nimwone Trevor, mpenzi wangu.  Lazima achukue hatua bila kupoteza  muda."  
Usiku huo Apenyo alitoroka. Babake  angegundua alikokuwa akienda  angekasirika sana.  Alipitia kwenye msitu wa giza wenye  mawe. Mwishowe, akafika kwa Trevor.  Aliwasili kwa Trevor akiwa mchovu,  mwenye njaa na kiu.  
Trevor alimkaribisha. "Mpenzi wangu,  mbona ukakimbia umbali huu peke  yako usiku?" Trevor aliuliza.  Alimletea maji ya kunywa kisha  akatulia kumsubiri Apenyo aongee.  
Apenyo alikunywa maji, akashusha  pumzi na kusema, "Babangu anataka  kunioza kwa chifu Aludah Mkuu.  Lakini, siwezi kuolewa na yule mzee  mwovu. Trevor, ningependa kuolewa  nawe hata kama wewe ni maskini.  Ninakupenda."  
"Lakini sina chochote cha kulipia  mahari." Trevor alilalama.  Apenyo alijibu, "Naelewa, lakini nataka  kuolewa nawe tu."  Apenyo alisema, "Hebu twende kwa  Kategga, mwenye mashua, atuvushe  hadi upande mwingine wa mto  tumuepuke babangu."  
Mfalme Kayanja alipogundua kuwa  bintiye ametoweka, aliamuru msako  ufanywe kijijini. Walinzi na askari  walimtafuta Apenyo kila mahali, lakini,  hawakumpata.  Walirudi na kumwambia Mfalme  kwamba Apenyo hakuonekana  popote. "Basi tafuteni pia vichakani,"  Mfalme Kayanja aliamrisha kwa  hasira.  
Trevor na Apenyo walifanya haraka  kwenda mtoni.  Wakati huo, mawingu meusi yalianza  kukusanyika angani. Dhoruba kubwa  ilikuwa inakaribia.  
Kategga, mwenye mashua, alikuwa  anafunga mashua yake Trevor na  Apenyo walipofika. Trevor  alimwmomba Kategga awavukishe  hadi ng'ambo ya pili ya mto.  Kategga alikataa akawaelezea  kwamba dhoruba kali ilikuwa  inakaribia na ingekuwa hatari kuvuka.  
Trevor alisizitiza huku akimwelezea  kwa nini itawalazimu kuvuka wakati  huo. Alitia mkono mfukoni na kutoa  kete yenye thamani na kumpa  Kategga.  Kategga aliwaonea huruma akakubali  kuwavusha haraka kabla ya dhoruba. 
Kategga aliivuta mashua ukingoni.  Wakaabiri na kuanza safari.  Mfalme Kayanja na Chifu Aludah  walipofika ufukweni, waliwaona watu  watatu mashuani wakivuka.  Wakatambua kwamba Apenyo  alikuwa anatoroka.  
Dhoruba kali ilisababisha mawimbi  makubwa. Kategga alishindwa  kudhibiti mashua.  Mfalme alilia, "Tafadhali rudini!  Nawasamehe." Mayowe yake yalikuwa  ya bure. Mashua ilipinduka wote  wakazama.  Tangu siku hiyo, walioishi katika  ufalme wa Kayanja, walimwoa  waliyemtaka, tajiri au maskini.  

You are free to download, copy, translate or adapt this story and use the illustrations as long as you attribute in the following way:  Binti wa Mflame Kayanja  Author - Amana Yunus  Translation - Brigid Simiyu  Illustration - Natalie Propa  Language - Kiswahili  Level - Longer paragraphs  Â© African Storybook Initiative 2014  Creative Commons: Attribution 4.0  Source www.africanstorybook.org 

Question: nani alikuwa msichana mrembo
Answer: Apenyo